
L’obra Bouvetøya, escrita per Ivan Benet, Cristina Genebat, Julio Manrique i Sergi Pompermayer, i dirigida per Julio Manrique, s’estrena a l’Espai Lliure l’1 d’octubre del 2026 i s’hi representa fins al 25 d’octubre, en ocasió del 50è aniversari del Teatre Lliure. Lluc Castells en signa l’escenografia; Jaume Ventura, la il·luminació; Damien Bazin, el so; Salvador Sunyer i Vidal, la concepció i la direcció audiovisuals, i Sergi Pompermayer, l’ajudantia de direcció.

L’espectacle és una producció del Teatre Lliure, a partir d’una primera versió que es va estrenar el 7 d’octubre del 2020 al festival Temporada Alta.

Bouvetøya

(la necessitat d’una illa)


Pròleg

Espai Lliure, Teatre Lliure. Any 2030.

Ivan: Bona nit i gràcies per ser aquí. Sou uns valents. Sincerament, no ens pensàvem que seríeu tants, però això vol dir que la cadena ha funcionat i n’estem molt contents. Com sabeu, estem ocupant il·legalment aquest espai i ser tants ens obliga a extremar les mesures de seguretat. No volem córrer cap risc ni que el correu vosaltres. De seguida acabarem amb el reconeixement facial, gràcies per la paciència. També estem inhibint els geolocalitzadors dels vostres mòbils. Sisplau, mantingueu-los alçats un moment sobre els vostres caps…

Mireia: Sí, uns quaranta centímetres sobre els vostres caps. Només seran uns segons i li facilitareu infinitament la feina al Damien… (S’adreça a una càmera:) Mentrestant, dir-vos a tots els que ens seguiu per streaming que el canal que esteu utilitzant és completament segur. Hem pres les mesures necessàries per evitar qualsevol mena de rastreig durant les properes quatre hores…

Marc: Acabarem abans, eh, però…

Cris:Y a los que, seguro, nos estáis viendo desde vuestro barco, desde vuestro pequeño Mundo Mejor en medio del océano, gràcies també per ser amb nosaltres. Julia, Serge: estamos aquí, en la recta final. Ya queda muy poquito…

Ivan: Com ho tenim això, Dami? (El Dami fa que sí.) Perfecte. Ja podeu guardar els mòbils, doncs. Gràcies per la paciència. (Tots seuen a taula. L’Ivan es manté dret.) A veure, som aquí… perquè volem fer teatre. No estem bojos, no som uns suïcides. Només volem fer teatre. Perquè creiem, creiem de debò, que el teatre és important. Que siguem aquí, ara, els uns davant dels altres, és important. Era important el 2026 i ho segueix sent avui, l’any 2030. Encara que ens vulguin fer creure el contrari. Som aquí… perquè volem explicar-vos una història. Així de simple. I, si d’aquí a poc més d’una hora i quinze minuts no ens han detingut a tots, també us demanarem que ens ajudeu a escriure’n el final. I així, tots junts, podrem culminar la nostra història… Però ara anem a l’inici. Comencem pel principi, oi, Mireia? Comencem per l’illa.


Acte primer

L’illa que no importava a ningú

Escena 1

El cul del món

Mireia: L’illa Bouvet és una illa rocosa situada a l’oceà Atlàntic Sud, molt petita. Té una àrea de només quaranta-nou quilòmetres quadrats.

Xavi: Més o menys com la ciutat de Girona.

Mireia: Exacte. Té un volcà inactiu al centre, i el norantatres per cent de la seva superfície està coberta per glaciars. Segurament és el tros de terra més inhòspit i aïllat del planeta.

Xavi: Està situada en el punt de confluència de tres plaques tectòniques: l’africana, la sud-americana i l’antàrtica. És l’illa més remota del món i, evidentment, està completament deshabitada. La costa sud-africana és a 2.600 quilòmetres en direcció nord-est. I, si viatgem cap al sud, a 1.900 quilòmetres trobaríem l’Antàrtida. De fet, prenent com a centre l’illa Bouvet, es pot dibuixar un cercle de 1.700 quilòmetres de radi a l’interior del qual no hi ha cap terra habitada. Només mar. Per fer-nos una idea, en aquest cercle d’aigua hi cabria tot el continent europeu i al centre hi hauria l’illa Bouvet.

Andrew: El clima de l’illa és terrible. Té una temperatura mitjana d’un grau positiu a l’estiu i d’uns vint-i-tres graus sota zero a l’hivern. Pateix tres-centes tempestes cada any. És a dir, una tempesta cada 1,2 dies.

Mireia: L’illa va ser descoberta el 1739 pel navegant francès Jean-Baptiste Bouvet de Lozier. La va veure enmig de la boira i va pensar que era part d’un gran continent. Va anomenar aquell tros de terra cap de la Circumcisió.

Marc: Si va estar poc encertat amb el nom, encara ho va estar menys a l’hora de situar-la al mapa. Les coordenades no eren les correctes i va ser introbable durant més de vuitanta anys, fins que, el 1808, el capità balener britànic James Lindsay la va tornar a veure i aquest cop sí que la va situar correctament als mapes.

Mireia: El mal temps, els penya-segats i les banquises que l’envolten permanentment fan que desembarcar-hi sigui extremament difícil. De fet, Lindsay no va poder fer-ho.

Andrew: El desembre del 1825, però, el capità britànic George Norris ho va aconseguir. Pocs dies després, l’illa passava a formar part de l’Imperi Britànic.

Marc: I va seguir sota domini britànic, encara que totalment oblidada, fins que cent anys més tard, l’any 1927, una expedició noruega liderada per Harald Horntvedt no només hi va desembarcar sinó que s’hi va estar uns quants dies en missió de reconeixement.

Andrew: Horntvedt i els seus hi van plantar la bandera noruega reclamant el territori en nom del seu país.

Marc: D’entrada, els britànics es van queixar una mica. Però a l’illa Bouvet no hi havia cap port natural i tampoc no tenia cap tipus de riquesa ni el més mínim valor estratègic…

Andrew: Recordeu Perejil? Doncs més o menys, però congelat…

Mireia: L’illa va passar oficialment a mans noruegues el novembre del 1929 amb el nom de Bouvetøya. Una illa que, en el fons, no importava gaire a ningú.

Veiem el vídeo d’una trobada per Skype entre la mare del Marc i la mare de l’Andrew. La mare del Marc li ensenya un poema en català a la mare de l’Andrew: «Com qui desplega», de Manuel Forcano.

Pepita:

«Com qui desplega entre les mans

el mapa de l’illa del tresor

i només li cal anar-hi,

el desig.

Ves-hi.

Que res no t’aturi. Tot és possible.

De vegades es veu la lluna

en un cel assolellat.»

Andrew: Aquestes dues dones són la Pepita i la Natalie.

Mireia: La Pepita és la mare del Marc…

Marc: Això mateix.

Mireia: La Natalie Tarbet és la mare de l’Andrew i viu a Boston. Durant els trenta-tres dies que va durar el nostre viatge, la Pepita i la Natalie es van connectar cada dia, religiosament, a les set de la tarda, la una del migdia hora de Boston, per continuar les classes de català que l’Andrew havia començat amb la seva mare durant els vuit mesos que va durar el Segon Confinament.

Andrew: Vuit mesos és molt de temps. I vuit mesos connectant diàriament amb un fill preocupat i nerviós no era la millor manera d’animar-la. I, com que la meva mare sempre deia que volia aprendre català, vaig pensar que podia ser divertit això de la poesia. Vam llegir junts uns nou-cents poemes. I vaig arribar a conèixer la meva mare molt més del que ho havia fet durant tota la meva vida.

Mireia: Però després va arribar la crisi del 27. Una onada que es va endur molta gent.

Andrew: No et penses mai que et passarà fins que, simplement, et passa. Vaig haver de deixar el meu pis i vaig començar a viure a cases d’amics, saltant de sofà en sofà. Però va arribar un dia que ja no quedava cap sofà i em vaig trobar al carrer.

Mireia: La nit de Nadal del 2027, quan feia un parell de dies que l’Andrew dormia en un caixer, un rider de Glovo va passar pel seu costat, es va aturar i va dir el seu nom.

Marc: Andrew?

Mireia: Era el Marc.

Andrew: Anava amb el casc i no el vaig reconèixer.

Marc: Feia molt mala cara. I fotia una pudor espantosa. Em vaig treure el casc…

Andrew: Merry Christmas, Marc.

Marc: Tio, què hi fots aquí?

Andrew: I don’t know, amic meu.

Mireia: Potser alguns encara recordeu el Sofregit americà, aquell exitós programa de cuina on l’Andrew visitava pobles petits de la Catalunya rural amb la seva furgoneta.

Andrew: Els pagesos em descobrien els secrets d’una bona botifarra d’ou i, a canvi, jo els cuinava Buffalo chicken wings, barbecue i




















Escena 2

El misteri de la barca

